13/10/2011 | Administración LocalMunicipal
Teo
Aprobación definitiva de imposición e ordenación mediante ordenanza fiscal da taxa pola prestación de servizos complementarios educativos e de conciliación da vida familiar e laboral

Elevado a definitivo o acordo adoptado polo Pleno da Corporación municipal en sesión celebrada en data 28 de xullo de 2011, polo que se aprobou inicialmente a imposición da taxa pola prestación de servizos complementarios educativos e de conciliación da vida familiar e laboral e a ordenanza fiscal reguladora da mesma, por non se ter presentado reclamacións dentro do período de exposición pública, procédese á súa publicación de conformidade co establecido no artigo 17, apartados 3 e 4 do Real Decreto Lexislativo 2/2004, de 5 de marzo, polo que se aproba o texto refundido da Lei reguladora das Facendas Locais (TRLRFL). Contra este acordo cabe interpor recurso contencioso-administrativo no prazo de dous meses, contados dende o día seguinte ao de publicación do presente anuncio no Boletín Oficial da Provincia, na forma e prazos que establecen as normas reguladoras de dita xurisdicción, de conformidade co artigo 19 do TRLRFL. Teo, 30 de setembro de 2011 O alcalde Martiño Noriega Sánchez No uso das facultades concedidas polos artigos 133.2 e 142 da Constitución e polo artigo 106 da Lei 7/1985, de 2 de abril, reguladora das bases de réxime local, e de conformidade co disposto nos artigos 15 a 19, en relación co artigo 20 do Real Decreto lexislativo 2/2004, de 5 de marzo, polo que se aproba o texto refundido da Lei reguladora das Facendas locais, o Concello de Teo establece a taxa pola prestación de servizos de Diverteo, nas distintas edicións e Verán Animado. Constitúe o feito impoñible da taxa a prestación dos servizos establecidos nos seguintes programas: · Diverteo, nas súas edicións de primavera, verán e Nadal, que se define como un servizo público que pretende facilitar aos cidadáns de Teo a conciliación da vida laboral e familiar, dirixido a nenos/as de 3 a 12 anos de idade, empadroados no concello de Teo e que se desenvolven nas vacacións escolares de primavera, xuño, setembro e Nadal, contribuíndo á educación e á ocupación do tempo libre. · Verán animado que comprende unha serie de actividades de lecer dirixidos a nenos/as a desenvolver nos meses de verán, dependendo a súa duración e programación da planificación anual que desta actividade se faga. Son suxeitos pasivos da taxa, en concepto de contribuíntes, as persoas que resulten beneficiadas ou afectadas pola actividade administrativa ou servizo que constitúe o feito impoñible desta taxa. Tendo en conta que os/as usuarios/as do servizo gravado por esta taxa son menores de idade e que, polo tanto, non teñen capacidade de obrar, actuarán no seu nome, cos efectos previstos na Lei Xeral Tributaria, os seus pais, nais, titores ou calquera outro representante legal. De acordo coas frecuencias de utilización do servizo, distínguense as seguintes contías da taxa: Por cada día de asistencia a calquera das actividades sinaladas cobrarase 3 € día, e en aquelas que habendo servizo de comedor se fixera uso do mesmo, incrementase a cota en 3.50 €. A obriga de pagamento para os/as usuarios/as nace cando se produza a correspondente formalización da inscrición na activade, con efectos a partires do día solicitado na matrícula como data de inicio do servizo. A solicitude de exencións de taxas deberá facerse por escrito no momento de formalizar a inscrición no servizo, agás cambios que se produzan con posterioridade. No caso de solicitudes posteriores de exencións de taxas que sexan admitidas e tramitadas polo concello e de resolverse favorablemente, a bonificación ou exención terá efectos a partir da data da solicitude de bonificación. Darán dereito a exención total nas taxas:  Casos de emerxencia social acreditados polos servizos sociais do Concello de Teo, mediante informe social, no que se faga constar a dificultade económica de acceso a este servizo.  Unidades familiares cunha renda per cápita igual ou inferior ao 25% do IPREM anual*. (*) IPREM anual: indicador público de renda de efectos múltiples. Terase en conta o IPREM anual do exercicio ao que corresponda a declaración do IRPF.  Cando todos os membros adultos da unidade familiar se atopen en situación de desemprego. Darán dereito a unha bonificación do 50% nas taxas:  Familia numerosa de categoría especial, segundo a súa definición contemplada na Lei 40/2003, do 18 de novembro, de protección ás familias numerosas.  Unidades familiares cunha renda per cápita igual ou inferior ao 50% do IPREM anual. (*) IPREM anual: indicador público de renda de efectos múltiples. Terase en conta o IPREM anual do exercicio ao que corresponda a declaración do IRPF. Darán dereito a unha bonificación do 20% nas taxas:  Familia numerosa de categoría xeral, segundo a súa definición contemplada na Lei 40/2003, do 18 de novembro, de protección ás familias numerosas.  Nenos ou nenas cunha discapacidade recoñecida como mínimo do 33%. As anteriores bonificacións non son acumulables, de xeito que os usuarios/as tan só poderán acollerse a aquela que lles resulta máis beneficiosa. As persoas que desexen acollerse ás exencións recollidas nos anteriores apartados deberán achegar xunto coa correspondente solicitude a documentación que a continuación se relaciona: 1. Familia numerosa: copia cotexada do libro de familia e título acreditativo de familia numerosa.2. Unidades familiares cunha renda per cápita inferior ao 25 ou 50% do IPREM anual: fotocopia das declaracións do IRPF do exercicio anterior e todos os membros maiores de idade que compoñan a unidade familiar. No caso de que calquera dos integrantes da familia non formulasen declaración de IRPF, deberá presentarse certificado de retencións expedidos pola empresa ou copias compulsadas das nóminas, e subsidiariamente, declaración xurada de ingresos presentada polo membro computable da unidade familiar, sen prexuízo de achegarse ou autorizar a certificación Correspondente da AEAT.3. Nos supostos de separación, divorcio ou ruptura do vínculo non matrimonial, copia da sentenza xudicial que determine a mesma, baixa no correspondente rexistro de parellas de feito e convenio regulador onde conste a custodia do menor.4. Informe de servizos sociais para o caso de solicitar a bonificación total por situación de emerxencia social.5. No suposto de desemprego de todos os compoñentes adultos da unidade familiar, demostrarase mediante informe de vida laboral expedido polo INSS, xunto co certificado de empadroamento. Poderá esixirse en calquera momento a ampliación da documentación acreditativa das diferentes circunstancias que puntúan no baremo de exención das taxas. A omisión, falsidade dos datos o dos documentos achegados serán causa de denegación, con independencia da incoación do correspondente expediente sancionador. Para a participación nas actividades os interesados e interesadas deberan presentar instancia no Rexistro Xeral do Concello, segundo modelo oficial facilitado coa convocatoria de cada actividade. No momento no que se elabore a relación de admitidos tamén se resolverán as solicitudes de exención e bonificación da taxa. No caso de que se comprobara a congruencia destas solicitudes informaráselle ao solicitante o importe que debe abonar. Ás persoas que non se lle estimasen estas solicitudes confirmaráselle o importe que lles corresponde. Todas as persoas admitidas deberan facer efectivo o ingreso correspondente mediante abono en conta a nome do Concello de Teo na entidade financeira correspondente, e deberan presentar o xustificante do mesmo nas dependencias municipais sinaladas ao efecto. Cando por causas non imputables á persoa obrigada ao pago do prezo da actividade, esta non se desenvolva, procederase á devolución do importe correspondente. En todo o referente a infraccións e sancións, será de aplicación a Lei 58/2003, de 17 de decembro, Xeral Tributaria, en concreto os artigos 183 e seguintes, e as disposicións que a desenvolven. A presente Ordenanza fiscal, aprobada polo Pleno deste Concello en sesión celebrada o día 28 de xullo de 2011, entrará en vigor no momento da súa publicación íntegra no Boletín Oficial da Provincia, permanecendo en vigor ata que se acorde a súa modificación ou derrogación expresa. Teo, 30 de setembro de 2011 O alcalde Martiño Noriega Sánchez